Kultant kelma ngerfxuha ma' oħra tixbahha ferm. Bħal meta bl-Ingliż xi ħadd jgħid for all intensive purposes flok for all intents and purposes inkella I love to dance the flamingo flok flamenco . Dan l-użu tad-daħk ta' kelma b'oħra jissejjaħ malapropiżmu . Dawn li ġejjin huma ħames malapropiżmi komuni sew fil-Malti. Jekk ma tridx taqa' għaċ-ċajt, isma' minni u tibqax tħawwadhom. xbin u ġbin Xbin tfisser parrinu u ħabib tiegħek, xi ħadd li tafu sew. Il-ġbin hu l-ogħla parti tal-wiċċ, il-wesgħa minn fuq il-ħuġbejn sa fejn jibda x-xagħar. Mela niktbu: kif int xbin? mhux kif int ġbin? …sakemm ma tkunx qed titkellem mal-għaraq ta' ġbinek. il-lbieba u l-bieba Il-lbieba hi l-qalba tal-ħobż. Il-bieba tal-cupboard jew tal-karozza. Mela niktbu: il-lbieba tal-ħobż mhux il-bieba tal-ħobż …sakemm ma tikolx xi daqqa ta' bieba. seffaq u saqqaf Seffaq marbut ma' sfiq, jiġifieri wiċċu jagħtih. Saqqaf marbut ma' saqaf. Mela niktbu: isseffaq wiċċek mhux issaqqaf wiċċek …sakemm ma tkunx tatek permess il-MEPA tibni saqaf fuq wiċċek. qalfat u qanfed Qalfat ifisser keċċa, tefa' 'l barra. Qanfed ifisser ħarbat ix-xagħar, qajmu, gerfxu. Mela niktbu: qalftu 'l barra mhux qanfdu 'l barra …sakemm ma qagħadx iqanfidlu xagħru qabel ma qalftu 'l barra. żejt u żejjed Żejt hu l-likwidu li ssajjar bih jew dak li Malta ilha sekli sħaħ tfittex f'qiegħ il-baħar. Żejjed hu l-wisq, l-eċċessiv. Mela niktbu: taż-żejjed u n-nieqes mhux taż-żejt u n-nieqes …issa stampaha f'moħħok u terġax, għax iż-żejt kollu żejjed. Immarka lil xi ħadd li jħawwadhom ħalli ma jerġax
5 kelmiet li ħafna jħawduhom